༧སྨན་རིའི་དགེ་བཤེས་ཤེས་རབ་བློ་གྲོས་མཆོག་གིས་གཉན་ས་ལམ་ཁྱེར་གྱི་གཞུང་འཁྲིད་དང་སྟབས་བསྟུན་ནས་སློབ་མ་རྣམས་ལ་མཁའ་འགྲོ་གད་རྒྱངས་ཀྱི་འདོན་དབྱངས་གྱེར་སྟངས་དང་མཉམ་དུ་ཌ་རུ་དང་སིལ་སྙན་དཀྲོལ་སྟངས་སོགས་བསླབ་འཁྲིད་ཀྱི་བཀའ་དྲིན་བསྐྱངས་གནང་།ལོ་དེའི་སློབ་དུས་ཀྱི་མཇུག་མཚམས་སུ་ལི་ཤུའི་སློབ་མ་རྣམ་པས་དམིགས་བསལ་རེ་ཞུས་ཀྱིས་བཙུན་དགོན་༧རཏྣ་སྨན་གླིང་ནས་བཙུན་མ་ཁ་ཤས་ལི་ཤུའི་བོན་སློབ་དུ་གདན་འདྲེན་ཞུས་ནས།ཁོང་རྣམ་པས་མཉམ་མེད་བླ་སྒྲུབ་ཀྱི་ཚོགས་འཁོར་རྒྱས་འབུལ་དང་གཅོད་སོགས་བཏང་གནང་།དེ་ནས་ལི་ཤུའི་དགེ་སློབ་རྣམས་༸དཔལ་གཤེན་བསྟན་སྨན་རིའི་དགོན་ལ་བཅར་ནས་༧སྐྱབས་རྗེ་དམ་པ་རྒྱལ་བ་སྨན་རིའི་ཁྲི་འཛིན་སོ་གསུམ་པ་མཆོག་དང་།༧སྨན་རིའི་དཔོན་སློབ་འཕྲིན་ལས་ཉི་མ་རིན་པོ་ཆེ་མཆོག་༧སྨན་རིའི་བཤད་སྒྲུབ་མཁན་དཔོན་སློབ་སོགས་མཇལ་ཁ་དང་བྱིན་རླབས་ཞུས།༧སྨན་རིའི་དཔོན་སློབ་རིན་པོ་ཆེ་མཆོག་ནས་ལི་ཤུའི་སློབ་མ་རྣམས་ལ་འཕོ་བའི་ཉམས་ལེན་ལེགས་གྲུབ་མཚོན་བྱེད་ཀྱི་བཀྲ་ཤིས་པའི་རྟེན་འབྲེལ་དུ་རྩ་ཀུ་ཤ་རེ་བཙུགས་གནང་ནས་ལོ་གཉིས་པའི་སློབ་དུས་གཉིས་པ་བཀྲ་ཤིས་རྟེན་འབྲེལ་གྱི་སྒོ་ནས་མཇུག་བསྡུས་ཞུས།།